SET สัปดาห์หน้าไซด์เวย์ ระหว่างรอผลประชุมเฟด
บล.เคจีไอ มอง แนวโน้มการลงทุนในสัปดาห์หน้า เชื่อว่าต้นสัปดาห์หน้าดัชนีจะแกว่งไซต์เวย์จนกว่าจะมีความชัดเจนจากการประชุมเฟดในสัปดาห์หน้าว่าจะส่งสัญญาณออกมาเป็นอย่างไร
11 ธ.ค. 2558

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยถึงตลาดหุ้นไทยวันนี้ (11 ธ.ค.) ปรับตัวลงในทิศทางเดียวกับตลาดภูมิภาคที่ปรับลงกันทั่วหน้า เป็นแรงขายลดความเสี่ยงก่อนการประชุมธนาคารกลางสหรัฐ (FED) ในสัปดาห์หน้า
ทั้งนี้ แรงขายของตลาดฯนำโดย หุ้น BBL ที่จะถูกถอดออกจาก MSCI Global Standard อันเนื่องมาจากรูมเต็ม และจะมีผลในวันจันทร์หน้า อีกทั้งราคาน้ำมันได้ทำ New Low ทำให้หุ้นในกลุ่มสินค้าโภคภัณฑ์ (Commodity) ต่างถูกขายออกมาด้วย นอกจากนี้ ยังมีการมองถึงตัวเลขผลิตภัณฑ์มวลรวมภายในประเทศ (GDP) ของไทยในปีหน้าที่มีโอกาสที่จะชะลอตัวได้ จากราคาสินค้าเกษตรปีหน้าที่อาจจะไม่ดี แม้แต่หุ้นในกลุ่มสื่อสารมีแรงขายลดความเสี่ยงก่อนที่จะมีการประมูล 4G คลื่น 900 MHz ในสัปดาห์หน้า
แนวโน้มการลงทุนในสัปดาห์หน้า เชื่อว่าต้นสัปดาห์หน้าดัชนีจะแกว่งไซต์เวย์จนกว่าจะมีความชัดเจนจากการประชุมเฟดในสัปดาห์หน้าว่าจะส่งสัญญาณออกมาเป็นอย่างไรบ้าง ถ้าส่งสัญญาณชัดเจนว่าขึ้นอัตราดอกเบี้ย และเศรษฐกิจสหรัฐฯฟื้นตัว เชื่อว่าจะมีแรงซื้อกลับได้ อีกทั้งหากการประมูล 4G คลื่น 900 MHz ในสัปดาห์หน้าออกมาได้ราคาประมูลใกล้เคียงครั้งที่แล้ว ตลาดน่าจะมีแรงซื้อกลับ พร้อมให้แนวรับ 1,280-1,260 จุด ส่วนแนวต้าน 1,300 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
TKN ปิดที่ 8.45 บาท เพิ่มขึ้น 1.75 บาท
PTT ปิดที่ 220.00 บาท ลดลง 12.00 บาท
ADVANC ปิดที่ 192.50 บาท ลดลง 7.50 บาท
CPALL ปิดที่ 41.75 บาท เพิ่มขึ้น 0.75 บาท
BBL ปิดที่ 150.50 บาท ลดลง 9.00 บาท
 
ที่มา: สำนักข่าวอินโฟเควสท์